Primăria Capitalei pregătește al doilea tronson al Diametralei Buzești-Berzei-Uranus. Conform Planului Urbanistic Zonal, aflat în dezbatere publică, 10% din Parcul Izvor va dispărea, iar 196 de arbori de pe segmentul cuprins între strada Vasile Pârvan și Piața George Coșbuc vor fi defrișați. În schimb, Primăria Capitalei va construi un tunel de aproape un kilometru ce va subtraversa Dealul Arsenalului.

Primăria Capitalei a finalizat cu o întârziere de peste doi ani, primul tronson al Diametralei Buzești - Berzei - Uranus, cuprins între Piața Victoriei și strada Vasile Pârvan. Lucrarea nu a fost încă inaugurată pentru că se mai lucrează la marcajele rutiere și la infrastructura necesară pentru circulația RATB. "Este aproape gata. Se mai lucrează acum la rețeaua de contact pentru tramvaie și troleibuze și la semaforizare. Până la sfârșitul lunii va fi gata", a precizat pentru B365.ro, Ion Dedu, director executiv al Direcției Transporturi din cadrul Primăriei Capitalei.

Iar în timp ce se pregătește pentru inaugurare, Primăria Capitalei a demarat procedurile pentru realizarea celui de-al doilea tronson. Acesta va fi cuprins între strada Vasile Pârvan și Piața George Coșbuc și prevede construirea unui tunel pe sub Dealul Arsenalului. Tunelul va avea o lungime de 800 de metri și o adâncime maximă de 20 de metri. Intrarea în subteran se va face de pe strada B.P Hasdeu, din dreptul Institutului de Biologie, va continua pe sub Dealul Arsenalului, între Palatul Parlamentului și Catedrala Mântuirii Neamului și se va ieși pe strada Uranus.

Toate îmbunătățirile ce vor fi aduse traficului rutier din zonă vor avea un preț. Și nu doar unul financiar, estimat la 153 milioane euro, ci și unul la nivelul mediului înconjurător. Astfel, pentru a se realiza cel de-al doilea tronson al Diametralei, Primăria Capitalei va distruge 5.500 de metri pătrați din parcul Izvor și va defrișa 196 de arbori.

"Se pierd 5.500 metri pătrați din Parcul Izvor, dar nu e foarte mult având în vedere că parcul are 60.000 metri pătrați. În plus, o mare parte din cei 5.500 mp figurează în Planul Urbanistic General ca spațiu construibil, chiar dacă este spațiu verde și face parte din parc. Vor fi defrișați și arbori, însă conform legii se vor planta în compensare alți copaci", a declarat pentru B365.ro, arhitectul-șef al Capitalei Gheorghe Pătrașcu.

Practic, bucureștenii vor pierde 10% din Parcul Izvor în favoarea autoturismelor. Potrivit avizului acordat de Ministerul Mediului, Primăria Capitalei va trebui să asigure noi spații verzi echivalente celor ce vor fi dezafectate.

Patru benzi pe sens, sensuri giratorii și un pasaj subteran în Rahova

Proiectul celui de-al doilea tronson al Diametralei Buzești-Berzei-Uranus include și lărgirea bulevardelor din perimetrul Palatului Parlamentului, realizarea de noi sensuri giratorii, dar și un pasaj subteran la intersecția Bd. Tudor Vladimirescu cu Calea Rahovei. Mai exact:

- podul Hasdeu peste Dâmbovița va fi lărgit la patru benzi pe sens, trotuare de patru metri și spațiu verde de doi metri pe mjlocul străzii

- strada B.P Hasdeu va avea două benzi pe sens și va fi lărgită pentru a face loc rampei de intrare în tunelul subteran

- se va realiza un sens giratoriu la intersecția Bd. Națiunile Unite, Strada Izvor și strada B.P. Hasdeu

- strada Izvor va avea trei benzi pe sens

- realizarea unui sens giratoriu la intersecția Bd. Tudor Vladimirescu cu Calea Rahovei cu posibilitatea construirii unui pasaj subteran.

"Se are în vedere construirea unui pasaj subteran la intersecția Tudor Vladimirescu cu Calea Rahovei, însă deocamdată nu a fost luată o decizie clară în acest sens", a precizat arhitectul-șef al Capitalei.

Planul Urbanistic Zonal pentru tronsonul II al Diametralei Buzești-Berzei-Uranus va trebui mai întâi aprobat de Consiliul General al Municipiului București. Începerea efectivă a lucrărilor depinde însă de bugetul ce va fi aprobat pentru acest an.

Diametrala Buzești-Berzei-Uranus este unul dintre cele mai importante proiecte derulate de Primaria Capitalei. Drumul va face legătura intre Piața Victoriei și Gara Progresul, reprezentând o alternativă la Calea Victoriei și bd. Magheru. Proiectul a fost împărțit îin trei etape:

- Piața Victoriei - Vasile Pârvan;

- Vasile Pârvan - Piața George Coșbuc;

- Piața George Coșbuc- Gara Progresul.

Prima etapă, care a fost aproape finalizată, are o lungime de 1.750 de metri și a costat municipalitatea peste 67 de milioane de euro, dintre care 38 milioane lucrările propriu-zise, iar 29 de milioane de euro exproprierile.

Citește și Vineri se fac probe cu tramvaiul pe Bulevardul Uranus. Până la sfârșitul lunii se reia circulația

Etichete: Bulevardul Uranus, Diametrala Buzești-Berzei-Uranus, pasaj subteran, realitatea, sens giratoriu, tunel